<classify> MKUU wa Mkoa wa Mara, Adam Malima amewasimamisha kazi wajumbe wa Kamati ya Mipango ya baraza la madiwani wa Halmashauri ya Tarime Vijijini, ili kupisha uchunguzi wa matumizi ya Sh bilioni 9.3 za huduma za maendeleo zilizotolewa na mgodi wa Acacia North Mara.Uchunguzi huo unafanywa na tume zilizoundwa na Waziri Mkuu, Kassim Majaliwa na Mkuu huyo wa mkoa kwa ajili ya kufuatilia matumizi ya fedha hizo zilizotolewa kwa ajili ya shughuli za maendeleo. Baada ya uamuzi huo wa kuwasimamisha wajumbe wa kamati hiyo kujishughulisha na shughuli za halmashauri, madiwani wa baraza hilo, waligawanyika kuhusu suala hilo.Akizungumza mwishoni mwa wiki katika kikao maalumu alichofanya akiwa na Kamati ya Ulinzi na Usalama ya Mkoa na wilaya ya Tarime Vijijini, Malima aliwasimamisha wajumbe hao na kueleza kuwa shughuli zao zote zitashughulikiwa na Ofisi ya Katibu Tawala wa Mkoa. Awali, Mwenyekiti wa halmashauri hiyo, Moses Yomami na Mkurugenzi Mtendaji wake Apoo Tindwa walikiri kupokea Sh bilioni 9.3 na kuleta mvutano kuhusu matumizi ya fedha hizo hususani miradi iliyotekelezwa.Baadhi ya madiwani waliohojiwa na gazeti hili walidai kuwa wajumbe wa kamati hiyo ya fedha na mipango, ndio wanaofahamu matumizi halisi ya fedha hizo ambazo miradi yake pamoja na kudaiwa kutekelezwa lakini haionekani. Madiwani walisema kuna Sh milioni 200 zilitolewa kwa ajili ya kununua mashine za pampu za maji kwa ajili ya kusukuma maji kwenda kwenye vijjiji nane, lakini mpaka sasa hakuna pampu wala kisima kilichochimbwa.Aidha, walieleza kuwa pia fedha hizo zinadaiwa kutumika kwa ajili ya kulima barabara ndogo za vijijini, lakini hakuna hata barabara moja iliyolimwa hali inayozidi kutilia shaka matumizi ya fedha hizo.Madiwani hao walieleza kuwa kuna kampuni zaidi ya nane zinazofanyakazi kwenye mgodi wa North Mara lakini ni kampuni moja tu ndio inayodaiwa kulipa ushuru ya Kenganya Enterprises Ltd, ambapo kampuni moja kati hizo nane ya KASCCO ilikuwa inadaiwa na halmashauri Sh milioni 250. Hata hivyo, walidai kuwa badala ya kampuni hiyo kulipa kiasi hicho cha fedha inadaiwa kulipa Sh milioni 80, hali iliyosababisha mkuu huyo wa mkoa na Waziri Majaliwa kuamua kuunda tume kuchunguza matumizi ya fedha hizo.  <topic>: KITAIFA 